**Indokolás**

**járványügyi veszélyhelyzetben korlátozó intézkedésekről szóló polgármesteri rendeletek**

**módosításáról szóló önkormányzati rendeletéhez**

**Általános indokolás**

Magyarország Kormánya a védelmi intézkedésekről szóló 168/2020. (IV.30.) Korm. rendelettel döntött arról, hogy Magyarország területén - Budapest főváros és Pest megye kivételével - a kijárási korlátozásról szóló 71/2020. (III. 27.) Korm. rendeletben meghatározott kijárási korlátozás megszűnik.

A 168/2020.(IV.30.) Korm. rendelet 10.§ (3) bekezdése szerint – a hatályát vesztő, a kijárási korlátozás meghosszabbításáról szóló 95/2020. (IV. 9.) Korm. rendeletben meghatározott korábbi felhatalmazással egyezően - a települési önkormányzat polgármestere - mint a helyi önkormányzat képviselő-testülete hatáskörének gyakorlója a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján önkormányzati rendeletben meghatározhatja a településen működő piac nyitva tartásának és a 65. életévüket betöltött személyek általi látogatásának szabályait.

Jelen rendelet a városi piacok a 65. életévüket betöltött személyek általi látogatásának szabályait pontosítja a járványügyi veszélyhelyzetben korlátozó intézkedésekről szóló 3/2020. (IV.10.) önkormányzati rendelet bevezető részében hivatkozott felhatalmazó rendelkezés módosításával. Bekerül továbbá a szabályozási körbe – a többi városi piac látogathatóságával egyezően – a 2020. május 9. napján újranyitó Lengyel piac is. A korábbi szabályozás tartalma egyebekben nem változik.

A 168/2020. (IV.30.) Korm. rendelet 2.§ (2) bekezdése szerint mindenki köteles üzletben történő vásárlás és tömegközlekedési eszközökön való tartózkodás során a szájat és az orrot eltakaró eszközt (például orvosi maszk, sál, kendő) viselni. Az egészségügyi maszk viselése, ennek hiányában az annak rendeltetését betöltő, orrot, szájat takaró textil funkcionális használata - a járványügyi veszélyhelyzetben 2020. április 25. napjától alkalmazandó korlátozó intézkedésekről szóló 5/2020. (IV. 24.) önkormányzati rendeletben Szolnok Megyei Jogú Városban kötelezően előírt közösségi magatartásként a központi jogalkotástól eltérően szélesebb körben került szabályozásra, melynek fenntartása a továbbiakban is indokolt. Az átfedő szabályozás elkerülése érdekében az 5/2020.(IV.24.) önkormányzati rendelet módosítása történik.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**Az 1. §-hoz**

A rendelkezés a városi piacok 65. életévüket betöltött személyek általi látogatásának szabályait pontosítja a járványügyi veszélyhelyzetben korlátozó intézkedésekről szóló 3/2020. (IV.10.) önkormányzati rendelet módosításával.

**A 2. §-hoz**

Szolnok Megyei Jogú Város közigazgatási területén az egészségügyi maszk viselése, ennek hiányában az annak rendeltetését betöltő, orrot, szájat takaró textil funkcionális használata a 168/2020. (IV.30.) Korm. rendelet 2.§ (2) bekezdésétől szélesebb körben került elrendelésre, melynek fenntartása a továbbiakban is indokolt. A módosítás a párhuzamos szabályozás elkerülését célozza.

**A 3. §-hoz**

Hatályba léptető és hatályon kívül helyező rendelkezések.